’n Huldeblyk aan vroue - Kuns En Vermaak - Republikein
Monday, November 26th, 09:49:08
’n Huldeblyk aan vroue
Die wenner van twee agtereenvolgende Pottebakkersvereniging Biennales in die beeldhou-kategorie het aanhangers behoorlik op sy eerste uitstalling laat wag.
Gelukkig is die gewag nou verby, met Mitchel Gatsi wat vanaand sy solo-uitstalling by The Project Room in Windhoek open.
Nurture bestaan uit 32 unieke, handgemaakte keramiekbeelde en -kruike, en kombinasies daarvan. Mitchell se werk beeld die uitdagings uit wat enkelma’s daagliks in die gesig staar.
Die afwesigheid van mans beteken dié vroue moet heeltemal onafhanklik wees.
Die respek wat die kunstenaar het vir hierdie besondere vroue word oorgedra in sy beeldhouwerk waarin moeders uitgebeeld word waar hulle kos, beskutting en ondersteuning voorsien.
Daarmee saam word sy liefde vir aardse, natuurlike vorms uitgebeeld.
Omdat die items teen ’n baie hoë temperatuur in ’n elektriese oond gebak word, lyk die klei swart.
Nog ’n reeks wat deel is van die uitstalling is ’n kombinasie van verskillende kleure klei wat gemeng word om ’n marmer-effek of fyn besonderhede te skep.
Mitchell, wat in Zambië gebore is en in Oxford grootgeword het en deesdae Namibië sy tuiste noem, word beskryf as ’n eksperimentele beeldhouer wat meer oor pottebakkery wil leer, maar ook sy kennis wil deel.
Die uitstalling open vanaand om 18:00 en kan tot 24 Maart by The Project Room besigtig word.